望白紵山
作者：郭祥正
朝代：宋

paragraphs: 隔江望白紵，葱蒼壓牛渚。
却憶跨黄犢，渡橋溪東去。
悠悠登此山，直待圓蟾午。
汗漫丹湖水，萬頃浸天宇。
北斗酌不乾，光烱反吞吐。
諸峰若案几，白雲俯可取。
覽景壯我懷，長謡念前古。
傳聞桓將軍，致酒領歌舞。
雄風回秋霜，英聲散鼉鼓。
寧知千載後，荒榛老狐鼠。
男兒及時樂，一餉亦足許。
前年翰林公，絕頂構堂廡。
我方客沅湘，盛事未能睹。
及今佐肥幕，治獄歷陽府。
注目聊獨吟，何時達庭戶。